ประกาศคณะกรรมการมาตรฐานผลิตภัณฑ์อุตสาหกรรม เรื่อง หลักเกณฑ์และเงื่อนไขในการทำผลิตภัณฑ์อุตสาหกรรม ที่แตกต่างไปจากมาตรฐานที่กำหนด เพื่อประโยชน์ในการส่งออก พ.ศ. 2562
ประกาศคณะกรรมการมาตรฐานผลิตภัณฑ์อุตสาหกรรม
เรื่อง
หลักเกณฑ์และเงื่อนไขในการทำผลิตภัณฑ์อุตสาหกรรม
ที่แตกต่างไปจากมาตรฐานที่กำหนด
เพื่อประโยชน์ในการส่งออก
พ.ศ.
๒๕๖๒[๑]
 

อาศัยอำนาจตามความในมาตรา ๒๐ ตรี
และมาตรา ๓๓ วรรคสี่ แห่งพระราชบัญญัติมาตรฐานผลิตภัณฑ์อุตสาหกรรม พ.ศ. ๒๕๑๑
ซึ่งแก้ไขเพิ่มเติมโดยพระราชบัญญัติมาตรฐานผลิตภัณฑ์อุตสาหกรรม (ฉบับที่ ๘) พ.ศ.
๒๕๖๒ คณะกรรมการมาตรฐานผลิตภัณฑ์อุตสาหกรรมจึงออกประกาศไว้ ดังต่อไปนี้

ข้อ ๑ ผู้ใดประสงค์จะทำผลิตภัณฑ์อุตสาหกรรมที่แตกต่างไปจากมาตรฐานที่กำหนดเพื่อประโยชน์ในการส่งออก
ให้ทำเป็นหนังสือแจ้งต่อสำนักงานมาตรฐานผลิตภัณฑ์อุตสาหกรรมโดยระบุเหตุผลความจำเป็นที่ต้องทำผลิตภัณฑ์อุตสาหกรรมที่แตกต่างไปจากมาตรฐานที่กำหนดมาตรฐานที่ใช้อ้างอิงในการทำ
หรือข้อกำหนดของลูกค้าในต่างประเทศ จำนวนหรือปริมาณที่จะทำระยะเวลาในการทำและประเทศที่จะส่งออก
พร้อมแนบเอกสารหลักฐาน คำสั่งซื้อจากต่างประเทศแบบที่ใช้ในการทำ
และแผนการทำผลิตภัณฑ์อุตสาหกรรมที่สอดคล้องกับปริมาณที่จะส่งออก
ในกรณีที่ผู้ทำมิได้เป็นผู้ส่งออกโดยตรง
ต้องแสดงหลักฐานที่แสดงถึงนิติสัมพันธ์ระหว่างผู้ทำและผู้ส่งออก

ข้อ ๒ เมื่อสำนักงานมาตรฐานผลิตภัณฑ์อุตสาหกรรมได้รับแจ้งแล้ว
ให้ผู้แจ้งเริ่มทำผลิตภัณฑ์อุตสาหกรรมที่แตกต่างไปจากมาตรฐานที่กำหนดได้ก็ต่อเมื่อได้รับใบรับแจ้งจากสำนักงานมาตรฐานผลิตภัณฑ์อุตสาหกรรม
และต้องปฏิบัติตามหลักเกณฑ์และเงื่อนไขดังนี้
(๑) ต้องทำผลิตภัณฑ์อุตสาหกรรมตามมาตรฐานที่ใช้อ้างอิงในการทำ
หรือข้อกำหนดของลูกค้าในต่างประเทศ โดยมีระยะเวลา และจำนวนหรือปริมาณ
ไม่เกินกว่าที่ได้แจ้งไว้ต่อสำนักงานมาตรฐานผลิตภัณฑ์อุตสาหกรรม
(๒) ต้องแสดงข้อความ เพื่อส่งออกเท่านั้น
หรือ EXPORT
ONLY
หรือข้อความที่มีความหมายในลักษณะเดียวกัน
ให้เห็นได้ง่ายและชัดเจน ไว้ที่ผลิตภัณฑ์อุตสาหกรรม หรือบนสิ่งบรรจุหีบห่อ
สิ่งห่อหุ้ม หรือสิ่งผูกมัด ก่อนนำออกจากสถานที่ผลิต
(๓)
ต้องแยกเก็บผลิตภัณฑ์อุตสาหกรรมตามข้อ (๑) มิให้ปะปนกับผลิตภัณฑ์อุตสาหกรรมที่ได้รับใบอนุญาตหรือการอนุญาตอื่นที่ออกโดยสำนักงานมาตรฐานผลิตภัณฑ์อุตสาหกรรม
(๔) ผลิตภัณฑ์อุตสาหกรรมตามข้อ
(๑) ต้องส่งออกไปต่างประเทศ ตามที่แจ้งไว้เท่านั้น
และให้ผู้แจ้งรายงานปริมาณการผลิต รายงานปริมาณการส่งออก
และรายงานปริมาณคงเหลือของผลิตภัณฑ์อุตสาหกรรมที่ได้แจ้งภายหลังการส่งออก
พร้อมส่งสำเนาเอกสารหลักฐานใบขนสินค้าขาออก ซึ่งต้องระบุจำนวนผลิตภัณฑ์อุตสาหกรรมที่ส่งออกให้สำนักงานมาตรฐานผลิตภัณฑ์อุตสาหกรรมทราบภายในสิบห้าวันนับแต่วันที่ส่งออก

ทั้งนี้
ประกาศนี้ให้ใช้บังคับตั้งแต่วันถัดจากวันประกาศเป็นต้นไป


ประกาศ
ณ วันที่ ๑๙ กันยายน พ.ศ. ๒๕๖๒
นิสากร
จึงเจริญธรรม
รองปลัดกระทรวงอุตสาหกรรม
หัวหน้ากลุ่มภารกิจด้านส่งเสริมอุตสาหกรรมและผู้ประกอบการ
ประธานกรรมการมาตรฐานผลิตภัณฑ์อุตสาหกรรม



อัมพิกา/จัดทำ
๖
มกราคม ๒๕๖๔

ปริญสินีย์/ตรวจ
๑๕
มกราคม ๒๕๖๔


[๑]
ราชกิจจานุเบกษา เล่ม ๑๓๗/ตอนพิเศษ ๑๖ ง/หน้า ๑๕/๒๑
มกราคม ๒๕๖๓